Diari Oficial de la Generalitat Valenciana


Sumari del DOGV 6713, del 14-02-2012 (2012/1433)

RESOLUCIÓ de 10 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre el Ministeri d'Educació i la Conselleria d'Educació, Formació i Ocupació de la Generalitat per al desenrotllament dels programes de reforç, orientació i suport (PROA) i de reducció de l'abandó primerenc de l'educació i la formació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6713

Data del DOGV
:   14-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1433


Data del document
:   10-02-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 10 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre el Ministeri d'Educació i la Conselleria d'Educació, Formació i Ocupació de la Generalitat per al desenrotllament dels programes de reforç, orientació i suport (PROA) i de reducció de l'abandó primerenc de l'educació i la formació. [2012/1433]  
El Ministeri d'Educació i la Conselleria d'Educació, Formació i Ocupació de la Generalitat han subscrit, després de la tramitació prèvia reglamentària, el 16 de desembre de 2011, el conveni de col·laboració per al desenrotllament dels programes de reforç, orientació i suport (PROA) i de reducció de l'abandó primerenc de l'educació i la formació.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0078/2012, i que figura com a annex d'esta resolució.  
  
València, 10 de febrer de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
CONVENI DE COL·LABORACIÓ ENTRE EL MINISTERI D'EDUCACIÓ I LA CONSELLERIA D'EDUCACIÓ, FORMACIÓ I OCUPACIÓ DE LA GENERALITAT VALENCIANA PER AL DESENROTLLAMENT DELS PROGRAMES DE REFORÇ, ORIENTACIÓ I SUPORT (PROA) I DE REDUCCIÓ DE L'ABANDÓ PRIMERENC DE L'EDUCACIÓ I LA FORMACIÓ  
  
Madrid, 16 desembre de 2011  
  
Reunits  
D'una part, Ángel Gabilondo Pujol, com a ministre d'Educació, en virtut del Reial Decret 556/2009, de 7 d'abril, i fent ús de la competència establida en la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
D'una altra part, José Ciscar Bolufer, conseller d'Educació, Formació i Ocupació en virtut del Decret 6/2011, de 21 de juny de 2011, del president de la Generalitat, pel que es nomenen consellers, secretària i portaveu del Consell (DOCV 22 de juny de 2011), en representació del Consell de la Generalitat de la Comunitat Valenciana i facultat per a la firma d'este conveni per l'Acord del Consell de data 9 de desembre de 2011.  
Ambdós parts es reconeixen mútuament capacitat jurídica suficient per a subscriure el present conveni, i a este efecte  
  
Exposen  
  
Primer. Que l'article 27 de la Constitució Espanyola establix el dret de tots a l'educació i assigna als poders públics l'obligació de garantir este dret. Actualment este dret a l'educació només pot entendre's en el sentit que l'educació que reben els xiquets i jóvens ha d'aconseguir uns nivells alts de qualitat, independentment de les condicions socials, culturals i econòmiques de la família i de l'entorn.  
  
  
Segon. Que l'Estatut d'Autonomia de la Comunitat Valenciana establix en l'article 53.1, que és de competència exclusiva de la Generalitat la regulació i administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, ho desenrotllen, de les facultats que atribuïx a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
  
Tercer. Que l'article 9 de la Llei Orgànica 2/2006, de 3 de maig, d'Educació (d'ara en avant LOE) establix que l'Estat promourà programes de cooperació territorial, a fi d'assolir els objectius educatius de caràcter general i reforçar les competències bàsiques, per mitjà de convenis o acords amb les comunitats autònomes.   
  
Quart. Que es van acordar en la Conferència Sectorial d'Educació, celebrada el 28 de setembre de 2010, els programes de cooperació territorial que es desenrotllaran en col·laboració amb les comunitats autònomes durant els anys 2010 i 2011, a fi de permetre modernitzar i flexibilitzar el sistema formatiu espanyol per a abordar les seues necessitats més urgents i millorar el rendiment escolar, disminuir de l'abandó primerenc de l'educació i la formació, reforçar la formació professional, dotar de més autonomia els centres, impulsar la formació del professorat i la cultura de l'avaluació, entre altres, tot això garantint l'equitat del sistema educatiu.  
  
Quint. Que el Ministeri d'Educació i les comunitats autònomes col·laboren des de l'any 2005, per a desenrotllar els programes del Pla PROA en centres educatius i des de l'any 2007, amb actuacions per a la reducció de l'abandó primerenc de l'educació i de la formació.   
  
  
Sext. Que la Llei 39/2010, de 22 de desembre, de Pressupostos Generals de l'Estat per a l'any 2011, té consignats dos crèdits pressupostaris específics, un identificat com 99.09.977M.068, per a l'aplicació del Pla PROA en les comunitats autònomes, amb una assignació total de 62.416.864 euros. I un altre, identificat com 54.63.860F.610, per al Pla de disminució d'abandó primerenc, també en les comunitats autònomes, amb una assignació de 36.657.288 euros.   
  
  
Sèptim. Que el Consell de Ministres celebrat el dia 15 d'abril de 2011 adopta l'acord pel qual es formalitzen els criteris de distribució a les comunitats autònomes així com la distribució resultant per a l'any 2011, acordats en el si de la Comissió General d'Educació de la Conferència Sectorial d'Educació, dels crèdits de 01.956.363 euros per al Pla PROA i de 04.114.494 euros per a la disminució de l'abandó primerenc.   
  
Octau. Que la fórmula general prevista en l'ordenament jurídic per a articular les actuacions de cooperació entre l'Administració General de l'Estat i els òrgans corresponents de les administracions de les comunitats autònomes és el conveni de col·laboració regulat en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
Conseqüentment, el Ministeri d'Educació i la Conselleria d'Educació, Formació i Ocupació de la Generalitat, amb l'aprovació prèvia de la Comissió Delegada del Govern per a Política Autonòmica, subscriuen el present conveni d'acord amb les següents   
  
Clàusules  
  
Primera. Objecte del conveni  
Constituïx l'objecte del present conveni l'establiment dels mecanismes de col·laboració necessaris entre el Ministeri d'Educació i la Comunitat Valenciana, a través de la Conselleria d'Educació, Formació i Ocupació per a recolzar actuacions de la Comunitat Autònoma que tinguen com a objecte:  
- Afrontar la situació de centres que reben un alumnat en situació de desavantatge educatiu associat a l'entorn sociocultural, per a la qual cosa els recursos ordinaris es mostren insuficients, necessitant-se mecanismes de compensació a través de programes d'acompanyament escolar a centres d'educació primària i secundària i programes de suport i reforç a centres d'educació secundària.   
- Disminuir l'impacte dels factors que incidixen en l'abandó del sistema educatiu sense la titulació d'educació secundària postobligatòria amb la realització d'actuacions orientades tant a la retenció d'estudiants en el sistema educatiu com amb programes de segona oportunitat, orientats a la reincorporació de jóvens, amb activitat laboral o sense ella, que van abandonar la seua formació sense qualificació ni titulació.   
  
  
Segona. Descripció de les actuacions  
1. Els programes d'acompanyament escolar i de suport i reforç que conformen el Pla PROA es desenrotllaran segons l'annex I del present conveni.   
2. Les actuacions per a la reducció de l'abandó primerenc de l'educació i formació acollides al present conveni es realitzaran d'acord amb la descripció de l'annex II del present conveni.   
3. La Conselleria d'Educació, Formació i Ocupació podrà dur a terme altres actuacions que tinguen com a objectiu els assenyalats en la clàusula primera del present conveni o augmentar el nombre de centres en què s'apliquen els programes, sense que açò comporte un augment de finançament per part del Ministeri d'Educació.  
  
Tercera. Compromisos de col·laboració   
La Conselleria d'Educació, Formació i Ocupació de la Generalitat es compromet a:   
· Seleccionar els centres d'educació primària i secundària en els que s'implanten els programes del Pla PROA, així com les modalitats dels programes a desenrotllar en cada centre.  
· Realitzar el suport directe als centres seleccionats i organitzar els processos de formació necessaris perquè els professors i altres professionals puguen implantar estos programes.  
· Remetre al Ministeri d'Educació la relació de centres en què s'implanten algun dels programes del Pla PROA i dels centres, institucions o entitats que duguen a terme les actuacions per a la reducció de l'abandó primerenc de l'educació i la formació.  
· Desenrotllar en el seu àmbit territorial els programes per a la disminució de l'abandó primerenc de l'educació i la formació descrits en l'annex II.  
· Designar una persona que col·laborarà en el seguiment de cada un dels programes i en l'avaluació dels en resultats, i que participarà en la coordinació d'estos programes amb el Ministeri d'Educació i altres comunitats autònomes.  
· Remetre la justificació del desenrotllament dels programes, així com la informació que demane en relació amb el present conveni.  
El Ministeri d'Educació es compromet a:  
- Mantindre una estructura de coordinació que col·laborarà amb el responsable de la Comunitat Valenciana en el suport i seguiment dels programes i facilitarà els materials necessaris.  
- Realitzar una avaluació del Pla PROA en col·laboració amb la Comunitat Autònoma.  
- Coordinar el seguiment del Pla per a la reducció de l'abandó primerenc de l'educació i la formació.  
  
Quarta. Aportació econòmica en l'any 2011 i destí del finançament  
  
El Ministeri d'Educació aportarà l'any 2011 a la Conselleria d'Educació, Formació i Ocupació de la Generalitat, la quantitat total d'49.714.964 euros amb la distribució següent:   
- Per a programes del Pla PROA, descrits en l'annex I del present conveni, 6.054.091 euros a càrrec de l'aplicació pressupostària 10.42.653N.462 del vigent pressupost del Ministeri d'Educació.  
- Per a actuacions per a la disminució de l'abandó primerenc de l'educació i formació, descrits en l'annex II del present conveni, 5.106.004 euros a càrrec de l'aplicació pressupostària 66.60.147F.278 del vigent pressupost del Ministeri d'Educació.   
Este conveni empara únicament les actuacions finançades pel Ministeri d'Educació.   
  
Quinta. Desenrotllament de les actuacions en els cursos 2010-2011 i 2011-2012.  
- Les actuacions descrites en l'annex I per a l'aplicació del Pla PROA es desenrotllaran l'any 2011 d'acord al nombre de centres que es detalla a continuació:   
A. El Programa d'Acompanyament Escolar es desenrotllarà en el segon i tercer trimestre del curs 2010-2011 en 72 centres públics d'educació primària. En el primer trimestre del curs 2011-12 s'implantarà en altres 8 centres d'educació primària que junt amb els 68 que continuaran del curs anterior constituiran un total de 76 centres públics en el dit Programa.  
El Programa d'Acompanyament Escolar es desenrotllarà en el segon i tercer trimestre del curs 2010-2011 en 72 centres públics d'educació secundària. En el primer trimestre del curs 2011-12 s'implantarà en altres 14 centres d'educació secundària que junt amb els 66 que continuaran del curs anterior, constituiran un total de 80 centres públics inclosos en el dit Programa.  
El programa d'Acompanyament Escolar es desenrotllarà per primera vegada en els centres privats concertats. Durant el primer trimestre del curs 2011-12 s'implantarà en 20 centres.   
B. El programa de Suport i Reforç a centres de secundària es desenrotllarà en el segon i tercer trimestre del curs 2010-2011 en 63 centres d'educació secundària. En el primer trimestre del curs 2011-12 s'implantarà en 13 centres que junt amb els 50 que continuaran del curs anterior, constituiran un total de 63 centres inclosos en el dit programa.  
  
- Les actuacions descrites en l'annex II, dirigides a la disminució de l'abandó primerenc de l'educació i la formació hauran d'estar finalitzades abans del 31 d'agost de 2012.   
Sexta. Instrumentació del pagament i justificació del gasto  
El Ministeri d'Educació procedirà a transferir a la Conselleria d'Educació, Formació i Ocupació de la Generalitat, l'aportació econòmica assenyalada en la clàusula quarta en els termes establits en les regles quarta i quinta de l'article 86.2 de la Llei 47/2003, de 26 de novembre, General Pressupostària.  
A l'efecte de la justificació del lliurament, la Comunitat Valenciana arreplegarà la documentació corresponent al desenrotllament de les actuacions objecte d'este conveni i a la justificació del gasto. En tot cas, d'acord amb allò que s'ha establit per a les comunitats autònomes en la regla sexta de l'apartat 2 de l'article 86 de la Llei 47/2003, de 26 de novembre, General Pressupostària, finalitzat cada exercici econòmic, i no més tard del 31 de març de l'exercici següent, la Conselleria d'Educació, Formació i Ocupació de la Generalitat remetrà al Ministeri d'Educació un estat d'execució de l'exercici, indicant les quanties totals de compromisos de crèdits, obligacions reconegudes i pagaments realitzat l'any, detallat per cada una de les partides pressupostàries del Pressupost de Gastos de l'Estat des de les que es van realitzar les transferències de crèdit.   
  
Sèptima. Informació i difusió  
La Comunitat Valenciana farà constar l'aportació de l'Estat en totes les manifestacions públiques relacionades amb estos programes. En particular, les publicacions impreses o electròniques i notificacions fetes per qualsevol mitjà contindran el logo institucional del Ministeri d'Educació i la menció expressa: «Programa finançat pel Ministeri d'Educació».   
  
Octava. Finançament pel Fons Social Europeu  
Atés que els programes del Pla PROA objecte d'este conveni, dirigits a l'alumnat de l'educació secundària obligatòria, s'inscriuen en les actuacions del programa operatiu del Fons Social Europeu que el Ministeri d'Educació desenrotlla, la Conselleria d'Educació, Formació i Ocupació de la Generalitat haurà d'aportar un certificat en què es justifique que ha sigut complida la finalitat per a la qual es va subscriure el conveni en els programes dirigits a l'alumnat d'educació secundària obligatòria així com l'elaboració d'un dossier que continga els oportuns documents justificatius del gasto. Així mateix haurà d'incloure el logotip del Fons Social Europeu i la constància explícita del dit cofinançament en els documents, fullets i publicacions que es realitzen en el compliment dels objectius d'este.  
D'acord amb el Reglament (CE) núm. 1083/2006 del Consell d'11 de juliol de 2006 i el Reglament núm. 1828/2006, de la Comissió, de 8 de desembre de 2006, haurà de conservar-se in situ la documentació referida al desenrotllament dels programes dirigits a l'alumnat d'educació secundària obligatòria objecte d'este conveni (llistats d'alumnes, de professors i d'altres professionals que han participat en el desenrotllament dels programes, relació d'actuacions, etc.) a fi que es troben a disposició de les autoritats de gestió, certificació o auditoria del Fons Social Europeu.  
  
Novena. Comissió mixta de seguiment  
A fi de realitzar el seguiment i avaluació dels resultats dels programes del Pla PROA i de les actuacions per a la reducció de l'abandó primerenc de l'educació i formació, derivats de les aportacions de l'Estat l'any 2011, així com la interpretació i compliment del present conveni, ambdós parts convenen la constitució d'una comissió mixta paritària, composta per sis membres, dos dels quals seran designats pel Ministeri d'Educació, un per la Delegació del Govern en la Comunitat Valenciana i tres per la Conselleria d'Educació, Formació i Ocupació de la Generalitat.   
En el si de la Comissió de seguiment, la Conselleria d'Educació, Formació i Ocupació de la Generalitat informarà de la posada en marxa de les actuacions arreplegades en el present conveni en la dita comunitat autònoma i proporcionarà al Ministeri d'Educació documentació que justifique el destí dels fons i els criteris de la seua distribució, la relació d'actuacions que han sigut finançades amb les aportacions econòmiques assenyalades en la clàusula quarta d'este conveni, els indicadors assenyalats en cada un dels Programes que es descriuen en els annexos i tot allò que s'ha relacionat sobre el compliment de la resta de les clàusules d'este conveni.  
  
Deu. Vigència i resolució  
1. El present conveni té vigència de quatre anys. La disposició de nous crèdits en exercicis pressupostaris posteriors podrà donar lloc a la subscripció de les corresponents addendes, que passaran a formar part indissoluble d'este, i en les quals s'arreplegaran les noves aportacions econòmiques amb la concreció de les actuacions finançades.   
  
2. Seran causes d'extinció del conveni:  
a) El mutu acord de les parts.  
b) La denúncia del conveni per qualsevol de les parts com a conseqüència de l'incompliment de les seues clàusules per l'altra part.  
c) La no-subscripció d'addendes en els termes arreplegats en l'apartat 1 durant dos exercicis pressupostaris consecutius.   
En el cas d'extinció del conveni per les causes indicades anteriorment, s'haurà de garantir per ambdós parts la finalització de les actuacions en curs, sense que supose agravi per als participants en estes.  
  
  
Onze. Naturalesa i jurisdicció  
El present conveni té naturalesa administrativa, sent el règim jurídic aplicable al mateix l'establit en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En la mesura que este conveni establix una relació de les mencionades en l'apartat c) de l'article 4.1 de la Llei 30/2007, de 30 d'octubre, de Contractes del Sector Públic s'apliquen, en defecte de normes especials, els principis del dit text legal, per a resoldre els dubtes i llacunes que pogueren presentar-se.  
  
Qualssevol qüestions que se susciten quant a l'aplicació, interpretació i efectes del present conveni, que no queden resoltes per la comissió mixta de seguiment prevista en la clàusula novena, seran resoltes pels òrgans de la jurisdicció contenciosa administrativa.  
  
I en prova de conformitat, firmen el present conveni per duplicat, quedant un exemplar en poder de cada una de les parts firmants, en el lloc i la data indicats en l'encapçalament.  
  
Pel Ministeri d'Educació, el ministre: Ángel Gabilondo Pujol.  
  
Per la Conselleria d'Educació, Formació i Ocupació de la Generalitat, el conseller: José Ciscar Bolufer.  
  
  
ANNEX I  
  
Pla de Reforç, Orientació i Suport (PROA)  
Programa d'acompanyament escolar   
  
1. Justificació  
La qualitat del sistema educatiu es reflectix en gran manera en els resultats que obtenen els alumnes en les etapes obligatòries i en l'eficàcia de les accions dirigides a compensar les diferències de partida, aconseguint que els alumnes que es mouen en pitjors condicions ambientals arriben a aconseguir resultats satisfactoris.  
Els centres educatius disposen habitualment de diversos recursos organitzatius, humans i materials per a fer front a les necessitats educatives del seu alumnat. En condicions normals, quan el nombre d'alumnes que requerixen una atenció major de l'ordinària és limitat o quan les necessitats estos alumnes es mouen dins de certs marges, eixos recursos amb què suport el centre són suficients perquè la resposta educativa s'adeqüe a les necessitats.  
Al contrari, quan les necessitats són de major intensitat o quan el nombre d'alumnes que requerixen atenció diferent de l'ordinària és elevat, els instruments amb què compta el centre es fan insuficients. És llavors quan resulta necessari introduir nous instruments que faciliten la resposta educativa als alumnes que requerisquen un suport diferent de l'ordinari.   
En la Llei Orgànica de l'Educació es destaca com a primer principi pedagògic la necessitat actuar sobre els alumnes de l'educació primària que comencen a manifestar problemes de retard escolar des del mateix moment en què els dits problemes són identificats. Per a això es propugna la millora en els mitjans de detecció d'eixos problemes i la posada en pràctica de mecanismes de reforç que permeten fer-los front tan prompte com es detecten.   
D'altra banda, en l'educació secundària obligatòria, i especialment en els primers cursos, els problemes d'aprenentatge són sovint el resultat de la interacció de diferents factors, entre els que tenen una importància especial els que estan relacionats amb canvis associats a l'adolescència. És necessari en eixe període reforçar tot allò que contribuïsca a contrarestar alguns d'eixos factors, com la seguretat en les pròpies capacitats, el desenrotllament de l'autonomia i la responsabilitat o el foment de les relacions harmòniques amb el món adult.  
  
A més, en alguns centres es produïxen situacions que, per la seua ubicació i per l'estructura de la distribució escolar de la zona, reben entre els seus alumnes una proporció significativa de xiquets i jóvens pertanyents a entorns culturals i socials amb un clar desavantatge socioeducatiu. En estos alumnes confluïx un conjunt ampli de factors, com ara el baix nivell de formació de les famílies, el desconeixement del sistema educatiu o la falta d'expectatives econòmiques i laborals. Ben sovint, s'afigen a ells altres circumstàncies que igualment generen dificultats per als centres, com el desconeixement de la llengua d'aprenentatge, l'escassa integració social o l'escolarització prèvia curta o de baixa qualitat.  
A vegades estes dificultats es produïxen a més perquè el centre acull un nombre significatiu d'alumnes pertanyents a algun grup clarament delimitat i amb carències més o menys homogènies (immigrants provinents de determinats països, gitanos, etc.), però ben sovint l'heterogeneïtat de l'alumnat fa que els problemes no sols siguen importants, sinó també diferents d'uns col·lectius a altres dins del mateix centre.   
  
Les dificultats que tot això genera en els centres requerix respostes educatives flexibles, que els permeten enfrontar-se a una situació complexa i heterogènia i que, en tot cas, faciliten la compensació de les desigualtats. En definitiva, que contribuïsquen a la millora de la qualitat i l'equitat de l'educació i conseqüentment a una major cohesió social.  
  
És necessari dedicar major temps d'atenció específica a estos col·lectius, sense disminuir la que reben en les activitats lectives ordinàries. No obstant això l'increment de la dedicació s'ha de centrar a cobrir àrees deficitàries que els impedixen obtindre els millors resultats d'acord amb les seues capacitats: el desenrotllament d'hàbits de treball, l'estimulació a la lectura i l'alé a l'estudi, la millora de les habilitats socials per a la integració en el grup i en el centre etc. Cal evitar les situacions de risc d'abandó prematur d'estos alumnes, i intentar reintegrar-los a la vida del centre quan presenten nivells alts d'absentisme. És necessari millorar la relació dels xiquets i jóvens amb la institució escolar, amb el món acadèmic i afavorir així actituds d'aprenentatge al llarg de tota la vida que els permeten progressar en el seu desenrotllament personal.  
  
Per a esta resposta educativa àmplia i estesa més enllà de l'horari lectiu són necessaris més recursos i la participació d'altres sectors de la comunitat educativa i de l'entorn social. Independentment de les mesures que es puguen aplicar com a conseqüència dels canvis legals i normatius, pareix convenient que el Ministeri d'Educació, junt amb les comunitats autònomes, desenrotllen actuacions de suport que permeten incidir en algun d'eixos àmbits en centres docents que, per la seua situació, requerisquen una atenció especial.  
El Programa d'Acompanyament Escolar respon a la necessitat millorar els índexs d'èxit escolar en determinats centres d'educació primària i secundària que reben alumnes en situació de desavantatge socioeducatiu. Per a aconseguir esta millora es pretén actuar sobre una part dels alumnes d'estos centres, en camps que es consideren essencials perquè les perspectives escolars d'estos alumnes augmenten. Es perseguix amb això, també, incidir en la totalitat del centre, en la mesura que l'actuació sobre determinats col·lectius d'alumnes pot millorar el clima del centre i canviar les expectatives sobre el futur escolar de tots.   
  
Per al plantejament d'este Programa s'han tingut en compte les consideracions següents:  
- Els alumnes a què es detecta problemes d'aprenentatge en els cursos de d'educació primària a partir de 3r curs, acumulen retard al final de l'educació primària o en l'educació secundària obligatòria, necessiten un augment del temps dedicat a les activitats escolars. Normalment no tenen suficient iniciativa ni autonomia per a dedicar eixe temps suplementari per si mateixos.  
- En l'educació primària, excepte casos excepcionals, no es donen situacions de les anomenades «rebuig escolar», però s'inicien processos que portaran a ell. I al començar l'educació secundària es consoliden situacions de «rebuig escolar», per la qual cosa per a evitar estes situacions s'ha de millorar la relació dels alumnes amb el centre.  
- La millora de les expectatives que tenen els alumnes sobre les seues pròpies capacitats i el centre sobre el seu alumnat té una influència decisiva sobre les seues perspectives escolars. És necessari contribuir que estos alumnes obtinguen resultats positius almenys en una part del currículum.  
- La millora de les perspectives escolars requerix un desenrotllament major de capacitats bàsiques. En particular, és essencial el treball associat a la lectura i a l'organització del treball i l'adquisició d'hàbits d'estudi. A més, en general convé incidir en l'expressió escrita i la resolució de problemes.  
- És convenient aconseguir el major grau possible d'implicació de les famílies en el procés educatiu i millorar la qualitat de la seua relació amb el centre. Per a això s'ha d'aconseguir un compromís amb les famílies dels alumnes acollits al programa que facilite la participació d'estos en ell i supose l'extensió dels seus beneficis a l'àmbit de la participació de les famílies en la formació dels seus fills.  
- Les activitats que es realitzen en el marc d'este Programa han de formar part de l'actuació global del col·legi o institut. Per a aconseguir-ho és imprescindible la implicació del centre, acceptant i procurant la participació, coordinant les actuacions i col·laborant en la seua organització, el seu desenrotllament i la seua avaluació.  
Per al bon desenrotllament del programa fa falta la confluència de les diferents administracions i si és el cas, la col·laboració de les corporacions locals per a la realització d'actuacions complementàries.  
Des del curs 2004-2005 s'ha posat en marxa este programa, estenent-ho a un nombre més gran de centres en cursos posteriors, amb les modificacions derivades de les valoracions que s'anaren fent.  
  
  
2. A qui es dirigix el Programa  
El Programa està dirigit als centres educatius entre l'alumnat del qual hi haja una proporció significativa d'alumnes en desavantatge des del punt de vista educatiu, les possibles causes de la qual poden ser la de pertinença a famílies de baix nivell cultural o econòmicament desfavorides, situació en un entorn amb escassetat de recursos educatius, minories ètniques, immigrants de llengua materna igual o diferent de la utilitzada en el centre, etc.   
En cada un d'estos centres s'organitzaran diversos grups d'alumnes, segons les dimensions i la situació del centre, que treballaran de manera simultània.   
  
3. Desenrotllament del Programa  
1. Descripció del Programa  
Programa destinat a millorar les perspectives escolars dels alumnes amb dificultats en els dos últims cicles d'educació primària o en els cursos d'educació secundària obligatòria, a través del treball o suport organitzat per a l'adquisició de destreses bàsiques, de la millora en l'hàbit lector i de la incorporació plena al ritme de treball ordinari i a les exigències de les diferents matèries.   
2. Destinataris  
En els centres d'educació primària els destinataris seran alumnes dels dos últims cicles seleccionats per l'equip de professors del centre i especialment el tutor, que presenten dificultats i problemes en l'aprenentatge, en particular quan estos tinguen a veure amb:   
- El retard en el procés de maduració personal.  
- Retard o deficiències en el procés d'aprenentatge de les àrees instrumentals bàsiques.  
- Una pobra integració en el grup i en el centre.  
- Absència d'hàbits de treball, escassetat de motivació per l'estudi, etc.  
En els centres d'educació secundària els destinataris seran alumnes d'educació secundària obligatòria seleccionats per l'equip de professors del centre i especialment el tutor, que presenten dificultats i problemes en l'aprenentatge, en particular quan estos tinguen a veure amb:   
  
- Deficiències en el procés d'aprenentatge de les àrees instrumentals bàsiques.  
- Absència d'hàbits de treball, escassetat de motivació per l'estudi, etc.  
- El retard en el procés de maduració personal.  
- Una pobra integració en el grup i en el centre.  
S'entén que, en general, els alumnes destinataris no poden rebre l'acompanyament i suport suficients en el si familiar, encara que és possible aconseguir un compromís familiar explícit per a la participació en el programa.  
3. Objectius  
Potenciar l'aprenentatge i el rendiment escolar d'estos alumnes per mitjà de:  
- L'adquisició d'hàbits d'organització i constància en el treball.  
  
- L'alé a l'estudi, proposant formes de treball eficaç.  
- La millora en habilitats i actituds associades a la lectura.  
- Millorar la seua integració social, en el grup i en el centre.  
- Facilitar la integració en el col·legi o institut.  
- Afavorir la transició del col·legi a l'institut en el cas dels alumnes de 6t curs d'educació primària o de 1r curs d'educació secundària obligatòria.  
- Assentar coneixements i destreses en les àrees instrumentals.  
4. Desenrotllament   
Els alumnes participants en el Programa acudiran al centre almenys durant quatre hores setmanals. En este temps tindran ocasió de llegir de manera guiada i treballar les activitats proposades en classe. Els monitors o professors duran a terme les funcions de guia i orientació proporcionant, si és el cas, els materials adequats, resolent dubtes i ajudant en el desenrotllament d'actituds i hàbits d'organització del temps, planificació del treball, concentració i constància en la seua elaboració i qualitat en la realització i expressió dels resultats.   
  
Seria molt desitjable que els monitors hagueren portat, o dugueren a terme activitats d'oci i esportives en el mateix col·legi o institut, de manera que tals activitats afavoriren la motivació i la implicació de l'alumnat que requerix el suport del monitor acompanyant. De la mateixa manera, seria aconsellable que durant estes hores la biblioteca escolar romanga oberta i a disposició dels alumnes, tant si participen en el programa com si no ho fan.   
La col·laboració amb l'Ajuntament en què estiga ubicat el centre pot facilitar la posada en marxa del programa, contribuir al seu desenrotllament i integrar-lo en el conjunt d'accions de caràcter educatiu que es donen en l'àmbit local. D'acord amb això, es procurarà la firma de convenis amb les corporacions locals disposades a això i que puguen contribuir d'una manera o altra a l'èxit del programa en cada centre.  
  
5. Modalitats  
El Programa es desenrotllarà en dos modalitats diferents, que es descriuen a continuació. Quan les circumstàncies del centre ho aconsellen, podrà implantar-se de manera que incorpore conjuntament les figures de suport que es descriuen per a cada una de les modalitats.  
  
Modalitat A  
Es pretén amb esta modalitat aprofitar l'experiència i el coneixement dels alumnes més preparats d'etapes posteriors per a ajudar l'alumnat de primària o de secundària amb més dificultats, assistint-lo en les seues tasques escolars i, si és el cas, recolzant-lo en la integració al centre.  
  
1. L'acompanyament el realitzaran monitors acompanyants, que seran preferentment estudiants (exalumnes, estudiants universitaris,...) Seran seleccionats per la seua maduresa i sentit de la responsabilitat, però sobretot per la seua capacitat per a connectar bé amb els xics d'entre 8 i 16 anys, de manera que estos els vegen com a companys majors que es preocupen per les seues necessitats i no com a professors o personal del col·legi. Els monitors acompanyants han de ser seleccionats pel centre. En els casos en què no siga possible comptar amb este perfil de monitors se seleccionarà altres persones la formació i maduresa dels quals faça possible complir amb les finalitats del programa.  
2. Cada monitor acompanyant treballarà amb un grup d'entre cinc i deu alumnes en un espai adequat dins del mateix centre. L'alumnat rebrà dos o quatre sessions d'acompanyament per setmana, d'acord amb l'organització que es decidisca en el centre.  
3. El centre educatiu anomenarà un professor coordinador del Programa, amb les funcions següents:  
- Responsabilitzar-se directament del funcionament del Programa, sense perjuí que l'equip directiu siga el responsable principal.  
- Marcar les pautes i assegurar la coherència en el treball dels monitors acompanyants.  
- Actuar d'enllaç entre els tutors i els monitors.  
- Assegurar la integració del programa en el funcionament ordinari del centre.  
4. Els monitors acompanyants hauran de disposar de material didàctic apropiat a les necessitats estos alumnes, en especial, l'orientat a l'adquisició de tècniques d'estudi.  
5. En els centres d'educació primària la funció dels monitors acompanyants no és de cap manera la de substituir els professors i tutors, ni la de duplicar les ensenyances o funcions d'estos, sinó la de completar el treball d'aquells ajudant individualment a l'alumnat a resoldre les dificultats de distint tipus que puga tindre en el col·legi. Així, amb els seus consells de veterà, pot ajudar-lo a:  
- Planificar i ordenar el seu treball escolar.  
- Adquirir hàbits i tècniques d'estudi eficaç.  
- Posar-se al dia en la marxa de les classes.   
- Millorar els aprenentatges bàsics.  
- Ajudar-lo a resoldre adequadament conflictes que puga tindre amb altres alumnes o amb els seus professors.  
En els centres d'educació secundària la funció dels mentors o monitors acompanyants és la de completar el treball dels professors i tutors recolzant individualment a l'alumnat a resoldre les dificultats de distint tipus que puga tindre en l'institut. En particular, pot ajudar-lo a:  
  
- Animar i estimular l'hàbit lector.  
- Planificar i ordenar el treball escolar.  
- Adquirir hàbits i tècniques d'estudi eficaç.  
- Posar-se al dia en la marxa de les classes.  
- Millorar els aprenentatges bàsics.  
- Enfrontar-se de manera constructiva a la resolució dels conflictes amb altres alumnes o amb professors.  
  
Modalitat B  
L'acompanyament i suport el duen a terme diversos professors del propi centre que, a més de les funcions anteriors, contribuïxen a reforçar als alumnes els aprenentatges no aconseguits en classe i a revisar continguts no prou apresos.  
Un dels professors participants actuarà també com a coordinador, amb les mateixes funcions que en la modalitat A.   
  
6. Compromisos del centre  
L'eficàcia del Programa depén, en gran manera, de la seua integració en el funcionament del centre. Ha de passar a formar part dels recursos amb què compta el centre per a fer front als problemes d'aprenentatge d'una part dels alumnes. És necessari, per tant, la participació voluntària i el compromís del Claustre, que ha de facilitar el seu funcionament i col·laborar en la seua organització i en la seua valoració. L'equip directiu, directament i a través del professor coordinador, s'ha de responsabilitzar del seu funcionament. Entre altres exigències, açò porta amb si:  
a) Contribuir a l'organització i a la integració del Programa en el funcionament del centre.   
b) Dur a terme la selecció dels alumnes participants, d'acord amb els criteris exposats i negociar amb les famílies la dita participació.  
  
c) Seleccionar els monitors o proposar els professors que es faran càrrec de les activitats del Programa.  
d) Col·laborar en la valoració dels resultats.  
La participació del col·legi o institut en el Programa no ha de suposar l'increment significatiu dels procediments administratius ni un augment del gasto que haja de finançar-se amb els seus actuals fons per a gastos de funcionament.  
7. Compromís de la família  
El bon funcionament del programa i la seua eficàcia a mitjà termini requerix l'acord actiu de les famílies dels alumnes participants. Es pretén millorar també la relació de la família amb el centre i la seua implicació en les activitats escolars dels alumnes. El compromís de la família deu:   
a) Recolzar l'assistència dels alumnes a les activitats del Programa.  
b) Fer més visible, davant de l'alumne, l'interés per la seua evolució escolar.  
c) Millorar, en quantitat i en qualitat, la relació amb el centre, adquirint el compromís d'assistir a les reunions i cites individuals que es convoquen.  
8. Evolució del Programa  
Quan s'inicia un Programa en un centre, és desitjable una duració de diversos cursos, de manera que el seu abast es vaja estenent a un número progressivament major de centres.  
Si algun centre inicia el Programa en el segon o tercer trimestre d'un curs, per a garantir l'eficàcia d'este haurà de prolongar la participació en el Programa durant diversos cursos. És convenient que tant els centres com les administracions adquirisquen el compromís de mantindre el Programa durant almenys dos cursos.  
  
  
4. Compromisos de l'Administració educativa amb el centre  
L'Administració educativa adquirix els següents compromisos enfront dels centres participants:  
a) Aportar els recursos econòmics necessaris per a l'aplicació del Programa.  
b) Proporcionar la formació necessària als monitors acompanyants, professors i coordinadors dels centres.  
c) Proporcionar els materials adequats per a la posada en marxa del Programa.  
d) Mantindre una estructura de suport als centres que facilite la resolució dels problemes d'organització o d'una altra índole relacionats amb el Programa.  
e) Facilitar els instruments per a la valoració dels resultats del Programa.  
  
5. Procés de valoració  
Es realitzarà la valoració del Programa a partir dels resultats escolars dels alumnes i d'enquestes breus als tutors i equips de professors sobre el progrés de l'alumne en la seua autoestima, integració social, etc., al monitor i a l'alumne sobre la millora d'este últim en satisfacció personal, confiança en si mateix, relació amb els companys, amb els professors, etc. Així mateix, es demanarà l'opinió de les famílies sobre la seua satisfacció amb el Programa i la seua percepció sobre l'evolució escolar dels alumnes.   
Els indicadors d'avaluació faran referència als objectius i actuacions assenyalats.  
- Respecte als alumnes serviran per a mesurar la millora en la situació acadèmica i en l'aprenentatge dels alumnes participants: nombre de matèries superades, nombre d'alumnes que passen al curs següent, millora en l'actitud, índex d'assistència a classe i a les sessions d'acompanyament, percentatge de classes a què acudix amb el treball realitzat, etc. Així mateix servirà per a mesurar el grau d'autoestima i confiança en si mateix d'estos alumnes i la seua relació amb els professors i companys.  
- Respecte als mentors o monitors d'acompanyament i a la coordinació del Programa servirà per a mesurar el grau de satisfacció dels alumnes amb el seu monitor i amb les activitats que els proposa, relació dels monitors amb el tutor i els equips de professors i la integració del programa en les activitats quotidianes del centre.  
  
  
Programa de Suport i Reforç  
  
1. Justificació  
La qualitat del sistema educatiu es reflectix en gran manera en els resultats que obtenen els alumnes en les etapes obligatòries i en l'eficàcia de les accions dirigides a compensar les diferències de partida, aconseguint que els alumnes que es mouen en pitjors condicions ambientals arriben a aconseguir resultats satisfactoris. Els èxits dels alumnes en el sistema educatiu espanyol no són globalment satisfactoris en la mesura que les taxes de titulació estan allunyades de les desitjables i el nivell d'abandó del sistema és alt. Però analitzades les xifres en zones o en centres concrets els resultats són inclús menys satisfactoris. Per això, en el context de les mesures que han d'adoptar totes les administracions educatives per a disminuir el fracàs escolar, és necessari centrar l'atenció sobre aquelles situacions que contribuïxen a augmentar les seues xifres i que, en la mesura que es concentren en determinats col·lectius socials o zones geogràfiques, fan més injust el sistema.  
  
Independentment de les mesures que s'adopten amb caràcter general per a la millora dels resultats acadèmics en l'educació secundària, convé que les administracions educatives atenguen de manera prioritària aquelles situacions en què els problemes són majors i on les mesures generals no són prou eficaç.   
  
Alguns centres de secundària, per la seua ubicació i per l'estructura de la distribució escolar de la zona, reben entre els seus alumnes una proporció significativa de xiquets i jóvens pertanyents a entorns culturals i socials que porten amb si un clar desavantatge des del punt de vista educatiu. Es mesclen en la població d'origen dels alumnes un conjunt ampli de factors, com ara el baix nivell de formació en les famílies, el desconeixement del sistema educatiu o la falta d'expectatives econòmiques i laborals. I ben sovint, s'afigen a ells altres circumstàncies que també generen dificultats per als centres, com el desconeixement de la llengua d'aprenentatge, l'escassa integració social o l'escolarització prèvia curta o de baixa qualitat.  
  
Estos problemes es donen a vegades perquè el col·lectiu d'alumnes incorpora a grups clarament delimitats i amb carències més o menys homogènies (immigrants provinents de determinats països, gitanos, etc.), però ben sovint l'heterogeneïtat de l'alumnat fa que els problemes no sols siguen importants, sinó també diferents d'uns col·lectius a altres dins del mateix centre.   
En tot cas, en estos centres en què les perspectives educatives d'una proporció important dels alumnes són molt baixes, la situació entra sovint en una espiral de deteriorament en què té molt a veure el baix nivell d'expectatives de tota la comunitat escolar. Es dóna llavors la sensació generalitzada, entre els professors i equips directius, que no és possible modificar eixes expectatives amb els mitjans amb què es compte, que no es pot esperar de les famílies el suport mínim imprescindible. Es creu percebre, a més, un escàs suport per part de l'Administració que genera una sensació de desemparament. S'entra a vegades en un funcionament «de supervivència» que no fa fàcil enfrontar-se a la situació per a tractar de millorar-la.   
Per a trencar amb esta forma de funcionar és necessari proporcionar als centres algun suport que permeta trencar amb la situació i que faça possible un replantejament de les estratègies que utilitzen per a atendre determinats alumnes, que augmente les expectatives d'èxit escolar, que reforce els instruments amb què compten per a atendre la diversitat i per a enfrontar-se als problemes d'aprenentatge i, en definitiva, que inicie el procés de millora dels resultats acadèmics dels alumnes. La millora en tots estos aspectes tindrà, al seu torn, l'efecte de millorar el clima general del centre i canviar també les expectatives dels alumnes que, inclús no tenint problemes de retard escolar, poden veure's arrossegats a uns resultats pitjors dels que són capaços d'obtindre.  
  
Es tracta, amb este Programa, d'afrontar la situació dels centres que reben un alumnat amb què els recursos ordinaris es mostren insuficients i per als que l'organització i funcionament habituals són ineficaços, encara que els professionals que treballen en ells ho fan amb dedicació i professionalitat. És necessari, en estos casos, establir mecanismes de compensació que permeten a estos centres, que tenen més necessitats, comptar amb més recursos i establir nous procediments d'organització i funcionament que facen possible enfrontar-se a elles.   
  
Però les característiques dels centres que reben molts alumnes en situació de desavantatge educatiu no és de cap manera homogènia. En primer lloc perquè són molts els factors que contribuïxen a generar eixe desavantatge, associat a vegades a variables generals, de tipus ambiental, social, econòmic, cultural o lingüístic, i altres a l'acumulació d'alumnes que presenten característiques personals o familiars que contribuïxen a produir eixe desavantatge. Per a enfrontar-se a esta multiplicitat de factors és necessari posar en marxa un Programa que permeta també una varietat de solucions, facilitant així l'adequació de les mesures proposades a les necessitats cada centre.  
La finalitat d'este Programa és la millora dels resultats de cada un dels centres a què s'aplica a través d'un conjunt d'actuacions que contribuïsquen conjuntament a la millora en la quantitat i qualitat dels aprenentatges, en la relació dels alumnes amb el centre, en la participació de les famílies i en les possibilitats educatives de l'entorn del centre. Per a aconseguir este objectiu es perseguix un canvi global en el mode de funcionar del centre junt amb el suport específic a alguns col·lectius d'alumnes. Les accions que s'arrepleguen requerixen una aportació suplementària de recursos, al mateix temps que propicien una sèrie de canvis interns que poden afavorir noves estratègies per a afrontar una situació educativa difícil.   
Es pretén intervindre en els tres àmbits que, segons tots els estudis, incidixen de manera important en la capacitat dels centres per a millorar els resultats de tots els seus alumnes i, en particular, dels alumnes en clar desavantatge escolar. Estos tres àmbits són:  
- El propi centre, a través de canvis en la seua organització i funcionament així com en els procediments i recursos amb què compte per a organitzar la resposta educativa de tots els seus alumnes.  
- Les famílies, fonamentalment en el que afecta la seua relació amb el centre i el suport que es presta des d'elles als alumnes.  
- L'entorn del centre, incrementant l'oferta de caràcter educatiu no escolar.  
Els problemes que es pretén abordar s'originen en gran manera en l'educació primària, i ha d'actuar-se en ella per a previndre. No obstant això es manifesten amb més força en els centres de secundària i especialment en l'educació secundària obligatòria, etapa en què se centren les actuacions d'este Programa. No obstant això, la seua solució passa sovint per actuacions conjuntes amb els centres de primària que acullen els xiquets que després s'incorporaran al de secundària.   
És este un projecte que es planteja amb l'ànim d'estendre's a un número creixent de centres, en la mesura que es veja que és eficaç, i amb les modificacions que es consideren oportunes a la vista dels resultats de les valoracions que es vagen fent al llarg i al final del seu desenrotllament. És essencial, per tant, realitzar eixa valoració de la manera més ajustada possible, de manera que totes les Administracions participants puguen prendre les decisions adequades sobre el mode de continuar el projecte en el futur.  
  
2. A qui es dirigix el Programa  
Les actuacions de suport es dirigixen a centres públics d'educació secundària que reben molts alumnes en situació de desavantatge educatiu. La participació de cada centre va associada al compromís de col·laboració de la Conselleria d'Educació de la seua comunitat autònoma. L'administració educativa i els centres adquirixen un compromís mutu de permanència en el Programa durant tres o quatre anys.  
Convé una distribució dels centres que arreplegue instituts amb diferent composició de l'alumnat, de mode tal que permeta valorar en quins casos funciona cada una de les línies d'actuació posades en marxa.  
El procediment de selecció dels centres més desitjable és la convocatòria pública, d'acord amb les bases que es determinen. Els instituts podrien participar en esta convocatòria per mitjà de la presentació d'un projecte en què la informació més rellevant hauria de ser:  
- Descripció de la situació i els resultats educatius del centre.  
  
- Descripció de les característiques socioculturals de l'alumnat.   
- Indicació de les mesures posades en marxa per a tractar de millorar els resultats i descripció de les dificultades trobades.  
- Grau de compromís dels membres del Claustre per a la participació en el Programa.  
- Primera proposta de les línies d'actuació concretes que s'incorporarien al centre.  
- Compromís de suport, si n'hi ha, de l'Ajuntament o d'organitzacions locals en el funcionament d'alguns de les línies d'actuació.  
  
- Participació, si és el cas, dels col·legis d'educació primària que aporten alumnes a l'Institut.   
La selecció es realitzaria atenent a criteris relacionats amb els objectius del Programa. No obstant això, inclús sent desitjable el concurs públic, pot ser aconsellable que les propostes de centres participants partisquen de les pròpies conselleries d'Educació de les comunitats autònomes   
Una vegada seleccionat el centre, pel procediment que finalment es determine, es procedirà a concretar amb la comunitat autònoma i amb el propi centre els detalls de la participació i els recursos necessaris.  
  
  
3. Característiques de la participació dels centres en el programa  
L'Institut participarà de forma voluntària, adquirint el compromís de millorar els resultats dels seus alumnes i rebent una sèrie de recursos afegits als que té assignats per part de l'Administració de què depén. La participació d'un centre en el Programa exigix la intervenció en els tres àmbits indicats abans: funcionament i atenció directa a l'alumnat, relació amb les famílies i millora de l'entorn educatiu. El centre actuarà d'una banda amb un replantejament de les seues formes d'organització i funcionament i, d'una altra, a través d'un conjunt de línies d'actuació específiques.   
  
4. Canvis en l'organització i funcionament del centre  
L'Institut haurà de comprometre's a introduir canvis en la seua organització que incloguen, almenys:   
- La modificació de les estratègies d'atenció a la diversitat.  
- L'establiment de nous procediments de coordinació horitzontal.  
  
- La utilització de nous protocols de relació amb les famílies.  
En la mesura que estos canvis depenen de la situació de partida, de la normativa autonòmica i de les característiques de la plantilla, serà el propi centre el que propose estes modificacions. No obstant això, les administracions posaran a disposició dels centres alguns models perquè els centres puguen realitzar estos canvis organitzatius.  
Per a la posada en pràctica dels canvis associats a l'atenció a la diversitat, el centre comptarà amb hores de professor destinades a reforçar l'atenció en les matèries instrumentals, incrementant els desplegues i augmentant les activitats de reforç.   
En cada centre la responsabilitat de l'execució del Programa és de l'equip directiu. No obstant això, per a evitar una sobrecàrrega dels seus membres, es comptarà amb un professor responsable del programa que col·labore en l'organització, el seguiment i l'avaluació del Programa.  
  
  
5. Possibles línies d'actuació  
Per a facilitar que el centre puga actuar en els tres àmbits es plantegen una sèrie de línies d'actuació destinades a cada un d'ells. D'entre elles, haurà de seleccionar almenys dos/tres de les d'atenció directa als alumnes, i almenys, una relacionada amb les famílies i una altra relacionada amb l'entorn. D'entre les múltiples línies d'actuació que es poden desenrotllar en els tres àmbits es presenten a continuació les següents:  
  
Atenció directa als alumnes:   
- Transició primària-secundària   
- Desenrotllament de capacitats  
- Reforç educatiu   
- Biblioteca escolar   
- Convivència escolar   
Intervenció amb les famílies:   
- Col·laboració amb les famílies  
- Mediadors socioeducatius  
Intervenció en l'entorn:   
- Acompanyament escolar   
- Tallers d'activitats extraescolars  
- Absentisme escolar  
Les accions de la major part de les línies d'actuació van dirigides principalment als alumnes d'educació secundària obligatòria, encara que la seua incidència ha de ser major en els dels tres primers cursos. La participació dels alumnes haurà d'anar acompanyada de l'adquisició d'un compromís per part dels propis alumnes i de les seues famílies que garantisca la permanència en el programa, l'assistència a les activitats previstes, el seguiment per part de les famílies i una major relació de la família amb el centre.  
  
6. Intervenció d'altres institucions  
Algunes de les línies d'actuació que es preveuen poden requerir la intervenció de les corporacions locals que, per mitjà de conveni o per un altre procediment, posen a disposició del centre instal·lacions o recursos humans i materials, faciliten la contractació i, en general, contribuïsquen a l'enriquiment educatiu i cultural de la zona.   
Així mateix, en alguns casos pot ser convenient la intervenció d'altres institucions associades a determinats servicis o col·lectius (assistencials, sanitaris,...) o que poden facilitar la seua posada en marxa.  
  
  
7. Aportació de recursos  
El centre que participe en el programa rebrà uns recursos suplementaris que es poden desglossar de la manera següent:  
A. Amb caràcter general  
- Almenys un horari complet de professor per a la posada en pràctica de mesures de reforç educatiu i, si és el cas, de millora de l'atenció dels tutors (per a un centre de grandària mitjana).  
- Increment dels gastos de funcionament.  
B. Recursos necessaris per a la posada en marxa de les línies d'actuació corresponents. En funció de les línies d'actuació en què participe el centre l'aportació es destinarà al pagament dels monitors, o a qualsevol altra necessitat derivada de la seua posada en marxa.  
C. En els casos en què s'estime convenient es destinarà la quantitat necessària per a la millora de l'aspecte i condicions del centre.  
En el cas que participe l'Ajuntament o altres institucions part del gasto podrà transferir-se a les dites entitats.  
  
8. Compromisos de l'Administració educativa amb el centre  
L'Administració educativa adquirix els següents compromisos enfront dels centres participants:  
- Aportar els recursos econòmics necessaris per a l'aplicació del Programa.  
- Proporcionar la formació necessària als professors, professionals implicats així com als coordinadors dels centres.  
- Proporcionar els materials adequats per a la posada en marxa del Programa.  
- Mantindre una estructura de suport als centres que facilite la resolució dels problemes d'organització o d'una altra índole relacionats amb el Programa.  
- Facilitar els instruments per a la valoració dels resultats del Programa.  
  
9. Valoració dels resultats  
La participació d'un centre en el Programa va dirigida a aconseguir que els seus alumnes obtinguen millors resultats. D'acord amb això, els indicadors principals per a l'avaluació del Programa en cada centre seran:  
- Proporció d'alumnes que obtenen resultats globalment satisfactoris.  
- Resultats en les àrees instrumentals.  
- Taxes d'abandó escolar en l'educació secundària obligatòria.   
Junt amb estos indicadors principals, l'avaluació prendrà en compte altres com ara:  
- Satisfacció de professors, alumnes i famílies.  
- Nivell de conflictivitat en el centre.  
- Grau d'implicació de les famílies (nombre de contactes anuals amb elles...).  
Els valors d'estos indicadors seran obtinguts a partir de la informació de l'avaluació acadèmica dels alumnes i d'enquestes breus a professors, pares i alumnes.  
  
  
ANNEX II  
  
PROGRAMA:REDUCCIÓ DE L'ABANDÓ PRIMERENC   
DE L'EDUCACIÓ I LA FORMACIÓ  
  
COMUNITAT AUTÒNOMA: COMUNITAT VALENCIANA  
  
- Mesures d'anàlisi, sensibilització i difusió.  
  
Actuació:  
PROGRAMA D'ORIENTACIÓ   
· Programa experimental d'Orientació Professional a través del qual es puguen experimentar accions, procediments i metodologies que contribuïsquen al desenrotllament de l'orientació professional dirigida a l'alumnat pròxim a finalitzar l'educació bàsica.  
- Posada en marxa de nous programes experimentals d'orientació i tutoria, així com de programes per a previndre l'abandó primerenc en centres d'educació Secundària.  
- Orientació dels alumnes per a completar la seua formació acadèmica en etapes educatives postobligatòries: Cicles Formatius de grau mitjà i Batxillerat.  
Objectius:   
- Disminuir les taxes abandó primerenc en el sistema educatiu.  
- Donar a conéixer l'alumnat la necessitat la seua formació acadèmica i tècnica adquirida en Cicles Formatius i Batxillerat per a incrementar la seua futura adaptació a les demandes del món laboral.  
- Aproximar el món laboral als alumnes d'educació secundària obligatòria, per mitjà de programes d'orientació i tutories. S'incidirà especialment en la formació necessària i especialització que demanden les empreses, fent veure l'alumnat com a la dita formació i especialització s'adquirix cursant estudis de Formació Professional i Batxillerat.  
  
- Posada en marxa d'iniciatives d'orientació i tutoria que permeten la reducció de les taxes de l'abandó escolar primerenc.  
Descripció detallada:  
- Amb este programa es pretén afavorir en l'alumnat una formació més completa i profunda, que li faça conéixer i valorar més opcions formatives, motivar futurs aprenentatges, orientant-los cap a la seua formació acadèmica postobligatòria (Cicles Formatius de Grau Mitjà i Batxillerat), desenrotllar una identitat professional amb una major capacitat d'adaptació als canvis productius i afavorir noves expectatives emprenedores.  
- Els centres participants comptaran amb un equip responsable del projecte, del que formaran part: un membre de l'equip directiu, el cap o la cap del departament d'orientació, el coordinador o coordinadora d'ESO, els tutors i/o tutores de 4t d'ESO, i en aquells centres que disposen de cicles formatius, un professor o una professora de formació i orientació laboral i el coordinador o coordinadora de la formació en centres de treball.  
- Els centres realitzaran els seus projectes basats en les activitats següents:  
· Visites a empreses, institucions sanitàries, administracions o altres institucions laborals.  
· Estades d'un dia en una empresa.  
· Estades de 30 hores en empreses.  
· Activitats destinades a la difusió i coneixement per part dels alumnes de professions.  
· Visita a un centres de Formació Professional (preferentment centres integrats).  
· Simulació d'experiències preprofessionals en centres de Formació Professional.  
- A més d'estes activitats els centres hauran d'incloure en el seu projecte les activitats següents:  
· Sessions de tutoria en què s'informe l'alumnat de la finalitat i funcionament del programa.  
· Una programació de sessions de tutoria dirigida a facilitar informació sobre ensenyances al finalitzar l'educació secundària.  
· Sessions de preparació i reflexió i avaluació de cada una de les visites realitzades.  
- Les actuacions previstes en el projecte, seran incloses en el Pla d'Orientació Escolar i Professional del centre, i complementaran les actuacions ordinàries del dit pla:  
· Elaboració d'un pla de desenrotllament personal i professional.  
· Xarrades professionals de familiars, antics alumnes o professionals en actiu pròxims al centre.  
· Simulació d'activitats professionals.  
· Utilització de les tecnologies de la informació i de la comunicació (TIC).  
· Altres que el centre considere d'interés.   
Població a què es dirigix:  
- Alumnat pròxim a finalitzar Educació Secundària Obligatòria  
Impacte esperat:  
- Disminució de l'abandó escolar primerenc. Orientació i seguiment de l'alumnat de 4t d'ESO. Increment del percentatge d'alumnes que al finalitzar l'Ensenyança Secundària prosseguixen els seus estudis i formació, tant en Batxillerat con en Formació Professional.  
Forma d'execució:   
- Convocatòria i resolució per les quals es convoca i regula el funcionament del programa experimental d'Orientació Professional en instituts d'Educació Secundària, per a alumnat que finalitza l'educació bàsica.  
· Autorització de 60-70 centres per al desenrotllament del programa experimental d'orientació professional.  
· Participació de 8.000 alumnes en el programa (90% de l'alumnat matriculat en 4t d'ESO)  
· Realització d'unes 300 visites a empreses (5 visites de mitja per centre participant).  
· Partició d'1.000 alumnes en experiències preprofessionals.  
· Participació de 400 alumnes en estades (5 a 10 dies) en empreses.  
  
· Participació de 650 alumnes en jornades en empreses.  
· Suport específic per al desenrotllament del programa des de l'administració educativa.  
Distribució territorial:  
- Tota la Comunitat Valenciana   
Entitat executora:   
- Conselleria d'Educació, Formació i Ocupació: Direcció General d'Educació i Qualitat Educativa. Servici de Programes i Estudis.  
Període d'execució: CURS 2011-2012.  
Cost estimat:  
- Programa d'Orientació:  
- Capítol II 120.000'00 €  
- Capítol I 250.500'00 €  
Actuació:   
CONVENI PUNJAB. (Esta actuació comprén accions que poden ser emmarcades en les mesures: «b) Mesures preventives dirigides a reduir el nombre d'alumnes i alumnes amb risc d'exclusió en un context inclusiu en l'ESO»)  
- Prevenció de l'abandó primerenc de la població pertanyent a minories i en situació de risc social per mitjà d'accions de suport a la formació i al sistema escolar, control de l'abandó primerenc i labors d'assistència social.  
Objectius:   
- Disminuir les taxes abandó primerenc, especialment en l'alumnat pertanyent a minories ètniques (població gitana).  
Descripció detallada:  
- Col·laboració amb organitzacions sense ànim de lucre que desenrotllen, participen i col·laboren en activitats relacionades amb la lluita contra l'abandó primerenc de l'educació i la formació, especialment en poblacions pertanyents a minories i en situació de risc social, amb major incidència en les taxes d'abandó primerenc. (Fundació PUNJAB).   
  
- Protocol d'actuació en centres que escolaritza població pertanyent a minories i en situació de risc social per mitjà d'accions de suport al sistema escolar.  
- Actuació en centres en què s'escolaritza població d'ètnia gitana, i que per les seues característiques pot presenta majors índexs d'abandó primerenc de l'educació i la formació.  
- Col·laboració amb l'entitat PUNJAB, per a actuacions entre la població d'ètnia gitana encaminades a disminuir l'abandó primerenc de l'educació i la formació.  
Població a què es dirigix:  
- Alumnat d'Educació Secundària Obligatòria pertanyent a minories ètniques en especial població gitana.  
Impacte esperat:  
- Disminució de les taxes d'abandó escolar primerenc en l'alumnat pertanyent a minories ètniques, en especial població gitana.  
  
Forma d'execució:  
- Conveni amb Associació PUNJAB:   
- Col·laboració amb organitzacions sense ànim de lucre que desenrotllen, participen i col·laboren en activitats relacionades amb la lluita contra l'abandó escolar primerenc, especialment en poblacions pertanyents a minories i en situació de risc social, amb major incidència en les taxes d'abandó escolar primerenc. (Fundació PUNJAB).  
  
- Col·laboració en 5 centres de la província de Castelló amb alumnat d'ètnia gitana.  
- Participació en fira Expogitanos.  
Distribució territorial:   
- Centre amb població d'ètnia gitana en especial de la província de Castelló.  
Entitat executora:  
- Conselleria d'Educació, Formació i Ocupació: Direcció General d'Educació i Qualitat Educativa. Servici Programes i Estudis.  
Període d'execució: CURS 2011-2012  
Cost estimat:  
· Conveni PUNJAB 30.940'00 €  
  
- Mesures preventives dirigides a reduir el nombre d'alumnes i alumnes amb risc d'exclusió en un context inclusiu en l'ESO.  
  
Actuació:  
PROGRAMA INTEGRA I INTEGRA DOS   
Actuació 1:   
· Programa Integra.  
· Programa Integra DOS.  
Objectius:   
- Disminuir les taxes d'abandó escolar primerenc.  
Descripció detallada:  
- Programa experimental per a previndre i reduir l'abandó primerenc de l'alumnat en centres educatius de secundària (Programa Integra)  
· Programa destinat a alumnat entre 14 i 16 anys que presenten les següents característiques: a) Serioses dificultats d'adaptació al medi escolar i a l'entorn educatiu, existint risc d'exclusió social i/o conductes disruptives. b) Abandó o absentisme escolar crònic o molt accentuat. c) Escasses expectatives d'obtindre el títol de Graduat Escolar en Secundària. d) Context sociofamiliar desestructurat, sense suport i control suficients.  
· Aquells centres que compten amb entre 8 i 15 alumnes de les característiques abans ressenyades, podran constituir un grup. Este grup tindrà com referent curricular el currículum de l'Ensenyança Secundària Obligatòria, amb un enfocament eminentment pràctic i molt vinculat amb la vida i la realitat laboral, per això el currículum s'organitzarà en tres grans àmbits: I) àmbit pràctic amb una especial rellevància per al desenrotllament del programa. II) àmbit de competències bàsiques. III) àmbit de desenrotllament personal, social i prelaboral.  
· El programa s'adaptarà a les característiques de l'alumnat i del centre, per a això es prioritzarà la col·laboració amb les entitats locals i els seus programes d'absentisme. També podran participar altres entitats i institucions locals. Açò dóna lloc a distints models organitzatius que permeten realitzar les activitats de l'àmbit pràctic en aules-taller de les dites entitats o institucions, sempre amb la presència i supervisió de professorat del centres educatiu.  
· L'alumnat segons els seus interessos i aptituds podrà reconduir-se dins del sistema educatiu dirigint-se cap a la seua inclusió en un grup ordinari, en un PDC, o en un Programa de Qualificació Professional Inicial.  
 Programa experimental per a previndre i reduir l'abandó primerenc de l'alumnat en centres educatius de secundària amb problemàtiques específiques i que són abordades amb programes intercentres.(Programa integrats)  
· Este programa destinat a l'alumnat amb les mateixes característiques del programa anterior, esta dissenyat per a desenrotllar en poblacions que compten amb més d'un centre educatiu i en les que s'involucren entitats i institucions (corporacions locals) que oferixen la seua col·laboració en aules-taller de forma conjunta per a tots els centres de la localitat.  
· Les característiques de les poblacions, (poblacions de grans mides) en les que s'aplica el programa, fan que l'alumnat participant sorgisca de zones marginals i amb tendència a l'exclusió social, amb perfils semblants entre l'alumnat de distints centres.  
· Les característiques abans ressenyades, permeten autoritzar un programa amb línies en comú a centres pròxims geogràficament, així optimitzar els recursos disponibles.   
Població a què es dirigix:  
- Alumnat d'Educació Secundària Obligatòria  
Impacte esperat:  
- Reducció de la taxa d'abandó primerenc de l'educació i la formació.  
Forma d'execució:  
- Resolucions de convocatòria i autorització de centres participants en el programa experimental per a previndre i reduir l'abandó primerenc de l'alumnat en centres educatius de secundària. (Programa Integra)  
  
· Autorització de 60-70 programes per a previndre i reduir l'abandó escolar primerenc.  
· Dotació de places suplementàries en els centres a què se'ls autoritza el programa per a impartir els àmbits del programa, especialment els àmbits pràctics i de desenrotllament personal.  
· Diagnòstic i seguiment per part dels Departaments d'Orientació de l'alumnat proposat per als programes.  
· Dedicació docent del professorat ordinari del centre per a l'atenció a l'alumnat integrant del programa (àmbit de competències bàsiques, tutoria, o altres àrees no específiques).  
· Dotació econòmica per als gastos de funcionament del programa.  
  
· Suport específic per al desenrotllament del programa des de l'administració educativa.  
- Selecció i resolució per als centres participants en programa experimental per a previndre i reduir l'abandó primerenc de l'alumnat en centres educatius de secundària amb problemàtiques específiques i que són abordades amb programes intercentres. (Programa Integra-DOS)  
  
· Autorització de 8 programes Intercentres.  
· Dotació complementària de professorat participant en el programa.  
· Acords amb altres entitats i/o corporacions locals que participen en el programa.  
· Dotació de material específic als centres.  
· Dotació econòmica per a gastos de funcionament del programa.  
  
· Suport específic per al desenrotllament del programa des de l'administració educativa.  
Distribució territorial:   
- Tota la Comunitat Valenciana.  
Entitats executores:  
- Conselleria d'Educació, Formació i Ocupació: Direcció General d'Educació i Qualitat Educativa. Servici de Programes i Estudis.  
  
Període d'execució: Curs 2011-2012  
Cost estimat:  
- Programa Integra:   
- Capítol II 330.000'00 €  
- Capítol I 3.789.564'00 €  
Actuació 2:  
- Prevenció de l'abandó escolar de la població pertanyent a minories i en situació de risc social per mitjà d'accions de suport al sistema escolar, control de l'abandó primerenc i labors d'assistència social.  
  
· Conveni PUNJAB (actuació ja descrita en les mesures a) Mesures d'anàlisi, sensibilització i difusió).  
- Mesures per a l'orientació i seguiment dirigides a recuperar l'alumnat que ha abandonat el sistema educatiu.  
Actuació   
GABINETS PSICOPEDAGÒGICS MUNICIPALS  
- (Els gabinets Psicopedagògics municipals realitzen també actuacions de sensibilització i difusió. Per això estes actuacions podrien incloure's en les mesures «a) Mesures d'anàlisi, sensibilització i difusió»)  
  
- Ajudes a gabinets Psicopedagògics municipals. Convocatòria d'ajudes a gabinets psicopedagògics escolars dependents d'ajuntaments i mancomunitats de municipis de la Comunitat Valenciana, que realitzen activitats de detecció i prevenció de situacions relacionades amb l'abandó escolar primerenc, així com l'orientació a la població que ha abandonat el sistema educatiu amb la finalitat de la seua reincorporació per a l'obtenció del títol de Graduat en Secundària Obligatòria i la reincorporació a estudis postobligatoris, especialment Cicles Formatius de Grau Mitjà i Batxillerat.  
  
Objectius:   
- Recolzar la labor realitzada pels gabinets psicopedagògics escolars municipals que desenrotllen labors d'orientació en els nivells educatius d'Infantil, Primària i Secundària. El finançament rebut dins del conveni serà destinada a les labors desenrotllades pels gabinets corresponents a Ensenyança Secundària   
- Detecció i prevenció de l'abandó primerenc, així com l'orientació i seguiment, per a la reincorporació al sistema educatiu i a la formació de persones adultes de la població que ha abandonat el sistema educatiu.  
- Ajudes econòmiques als gabinets psicopedagògics municipals, les dites ajudes es destinaran a les actuacions realitzades pels gabinets corresponents a la Secundària Obligatòria.   
Descripció detallada:  
- Ajuda econòmica a 140 gabinets psicopedagògics municipals per a l'orientació i seguiment de població que ha abandonat el sistema educatiu i desitja incorporar-se de nou a ell per a l'obtenció del títol de Graduat en Secundària Obligatòria, i ampliar la seua formació per mitjà de la formació professional de grau mitjà o estudis de batxillerat.  
  
Població a què es dirigix:  
- Alumnat d'Educació Secundària.  
- Població que ha abandonat el sistema educatiu.  
- Població que desitja reincorporar-se al sistema educatiu amb la finalitat d'obtindre el títol de Graduat en Educació Secundària, o que desitja ampliar la seua formació cursant Cicles de Formació Professional.  
Impacte esperat:  
- Disminuir les taxes abandó escolar primerenc.  
- Reincorporació al sistema educatiu de la població que en el seu moment va abandonar prematurament el sistema, i desitja completar la seua formació.  
Forma d'execució:  
- Convocatòria d'ajudes a gabinets psicopedagògics escolars dependents d'ajuntaments i mancomunitats de municipis de la Comunitat Valenciana, que realitzen activitats de detecció i prevenció de situacions relacionades amb l'abandó escolar primerenc. Així com l'orientació a la població que ha abandonat el sistema educatiu amb la finalitat de la seua reincorporació per a l'obtenció del títol de Graduat en Secundària Obligatòria, i la seua incorporació a les ensenyances postobligatòries (Cicles Formatius de Grau Mitjà i Batxillerat).  
  
- Ajudes econòmiques a 140 gabinets psicopedagògics escolars municipals.  
Distribució territorial:  
- Tota la Comunitat Valenciana.   
Entitat executora:  
- Conselleria d'Educació, Formació i Ocupació: Direcció General d'Educació i Qualitat Educativa. Servici de Programes i Estudis.  
  
Període d'execució: CURS 2011-2012  
Cost estimat:  
Gabinets municipals: (capítol IV) 585.000'00 €  
- Ofertes educatives per a jóvens que han abandonat el sistema educatiu, dirigides a l'obtenció d'una formació i titulació reglada d'educació secundària postobligatòria.   
Les actuacions realitzades per la Conselleria d'Educació, Formació i Ocupació, que pogueren ser incloses davall este epígraf, es realitzaran fora del marc d'este conveni.  
Cost total:   
5.106.004'00 €  
Finançament:   
- Ministeri d'Educació: 5.106.004'00 €   
- Aplicació pressupostària: 64.46.752M.219  
Unitats administratives responsables:  
- Direcció General d'Educació i Qualitat Educativa.  
- Subdirecció General de Qualitat Educativa.  
- Servici de Programes i Estudis.  
Indicadors quantitatius:   
- Taxa d'abandó escolar primerenc.  
- Taxa fracàs escolar.  
- Evolució nombre d'alumnes matriculats en Formació d'Adults.  
  
- Increment, evolució nombre d'alumnes matriculats en cicles formatius.